钦定古今图书集成/明伦汇编/闺媛典/第286卷 > 皇清十九 > 陈渭南妻俞氏
## 钦定古今图书集成/明伦汇编/闺媛典/第286卷 > 皇清十九 > 陈渭南妻俞氏

按《馀杭县志》：“俞氏，陈渭南妻。南性孝友，氏克赞其行，事舅姑无不洽礼。南兄早夭，姒亦继亡，遗孤台仅五岁，氏鞠育倍至，衣食必先，历数十年如一日。舅终，姑八十有六，疾革，喟然曰：‘吾年五十有三，即病剧，非扶不起，非进匕箸不能食，赖孝妇以养，朝夕至有今日。顾我无以报汝，愿天赐孝子顺孙，以送汝老’。” 逾年，南亦殁。氏悲恸几绝。苦节教子，三恕为诸生。姻族有无归者，竭力收养。子姓男女食指殷繁，同居共爨，各无间言。时人以“张、郑” 比之。